钦定古今图书集成/明伦汇编/官常典/第785卷 > 张纶
## 钦定古今图书集成/明伦汇编/官常典/第785卷 > 张纶

按《宋史》本传：“纶字公信，颍州汝阴人。少倜傥任气，举
进士不中，补三班奉职，迁右班殿直。从雷有终讨王
均于蜀，有降寇数百据险叛，使纶击之。纶驰报曰：‘此
穷寇，急之则生患，不如谕以向背’。有终用其说，贼果
弃兵来降。以功迁右侍禁、庆州兵马监押，擢阁门祗
候，益彰、简等州都巡检使。所部卒纵酒掠居民，纶斩首恶数人，众乃定。徙荆州提点刑狱，迁东头供奉官，
提点开封府界县镇公事。奉使灵、夏还，会辰州溪峒
彭氏蛮内寇，以知辰州。纶至，筑蓬山驿路，贼不得通，
乃遁去。徙知渭州，改内殿崇班、知镇戎军。奉使契丹
安抚使曹玮表留之，不可。蛮复入寇，为辰州沣、鼎等
州缘边五溪十洞巡检安抚使，谕蛮酋祸福，购还所
掠民，遣官与盟，刻石于境上。久之，除江、淮制置发运
副使。时盐课大亏，乃奏除通、泰、楚三州盐户宿负官，
助其器用，盐入优与之直，由是岁增课数十万石。复
置盐场于杭、秀、海三州，岁入课又百五十万。居二岁，
增上供米八十万。疏五渠，导太湖入于海，复租米六
十万。开长芦西河以避覆舟之患。又筑漕河堤二百
里于高邮北，旁锢钜石为十以泄横流。泰州有捍
海堰，延袤百五十里，久废不治，岁患海涛冒民田。纶
方议修复，论者难之，以为涛患息而畜潦之患兴矣。
纶曰：“涛之患十九，而潦之患十一，获多而忘少，岂不
可邪？”表三请，愿身自临役。命兼权知泰州，卒成堰，复
逋户二千六百，州民利之，为立生祠。居淮南六年，累
迁文思使、昭州刺史。契丹隆绪死，为吊慰副使，历知
秦、瀛二州，两知沧州，再迁东上阁门使，真拜乾州刺
史，徙知颍川，卒。纶有材略，所至兴利除害，为人恕，喜
施予。在江、淮，见漕卒冻馁道死者众，叹曰：“此有司之
过，非所以体上仁也。”推奉钱市絮襦千数，衣不能自
存者。